text: Flere bandemedlemmer anholdt i Esbjerg
  24 august 2011 kl. 14.27
  Syd- og Sønderjyllands Politi har onsdag anholdt fire bandemedlemmer i Esbjerg.
  Politiet opsøgte de fire mænd i Guardias Diablos klubhus i Finlandsgade. Banden er en støttegruppe til Bandidos. 
  De fire er i forbindelse med konflikten mellem Guardias Diablos og Hells Angels mandag aften i Esbjerg sigtet for grov vold.
  Bandemedlemmerne er mellem 20 og 47 år, og de bliver fremstillet i Grundlovsforhør torsdag.
  I forvejen er seks bandemedlemmer varetægtsfængslet i fire uger. Sigtelserne går fra drabsforsøg over vold til ulovlig våbenbesiddelse.
  